***ΜΟΥΣΙΚΟ ΣΧΟΛΕΙΟ ΗΡΑΚΛΕΙΟΥ***

**Εκπαιδευτικό πρόγραμμα**

***Δημιουργικός εθελοντισμός: τρόπος ζωής και έκφρασης.***

***Δράση:*** ***Αλληλοδανειστική βιβλιοθήκη***

***Κανονισμός***

***Αλληλοδανειστικής Σχολικής Βιβλιοθήκης***

Στο πλαίσιο του εκπαιδευτικού προγράμματος «Δημιουργικός εθελοντισμός: τρόπος ζωής και έκφρασης» δημιουργείται και λειτουργεί από την εθελοντική μας ομάδα μία αλληλοδανειστική βιβλιοθήκη με σκοπό τη διάδοση της φιλαναγνωσίας. Αυτό πρακτικά σημαίνει ότι θα λειτουργήσει μια σχολική βιβλιοθήκη, που θα φροντίσει και θα οργανώσει την ασφαλή και χρονικά περιορισμένη παραχώρηση βιβλίων από τους μαθητές και τους καθηγητές του σχολείου, με σκοπό τον δανεισμό τους από άλλους. Επομένως κάθε μαθητής θα μπορεί να δανείσει στη βιβλιοθήκη του σχολείου ένα ή περισσότερα βιβλία αλλά και να δανειστεί από αυτήν όσα βιβλία επιθυμεί. Αν θέλεις και εσύ να μετέχεις στη προσπάθεια αυτή θα πρέπει να έχεις υπόψη σου τα εξής :

**Α. Για να δανείσεις βιβλία στη βιβλιοθήκη του σχολείου να θυμάσαι ότι:**

1. Μπορείς να δανείσεις ένα ή περισσότερα βιβλία.

2. Η θεματολογία τους είναι ανοικτή με μόνο περιορισμό το ανθρωπιστικό και δημοκρατικό χαρακτήρα και προσανατολισμό τους.

3. Τα βιβλία θα σου επιστραφούν στο τέλος του σχολικού έτους.

4. Σε περίπτωση που κάποιο βιβλίο καταστραφεί υπεύθυνο είναι το άτομο που το έχει δανειστεί και όχι το σχολείο.

5. Κατά την παράδοση των βιβλίων σου στον υπεύθυνο καθηγητή θα παραλάβεις συμπληρωμένο και υπογεγραμμένο ένα έγγραφο (πρωτόκολλο παράδοσης – παραλαβής) το οποίο πρέπει να φυλάξεις προσεκτικά γιατί θα πρέπει να το προσκομίσεις για να πάρεις πίσω το βιβλίο σου.

**Β. Για να δανειστείς βιβλία από τη βιβλιοθήκη του σχολείου πρέπει να θυμάσαι ότι:**

1. Η εγγραφή σου στη σχολική βιβλιοθήκη πραγματοποιείται αυτόματα κατά τον πρώτο δανεισμό βιβλίου που θα πραγματοποιήσεις.

2. Κάθε φορά που θα δανείζεσαι ή θα επιστρέφεις ένα βιβλίο θα πρέπει να ελεγχείς προσεκτικά ότι ο υπεύθυνος δανεισμού υπέγραψε στο έντυπο δανεισμού ότι το επέστρεψες.

3. Δε σημειώνεις τίποτε πάνω στο βιβλίο που δανείστηκες, δεν τσαλακώνεις τις σελίδες του και γενικά το προστατεύεις από οποιαδήποτε φθορά γιατί αν καταστραφεί θα πρέπει να το αντικαταστήσεις.

4. Δε μπορείς να κρατήσεις το βιβλίο πάνω από 20 ημέρες.

5. Μπορείς να δανείζεσαι ένα βιβλίο κάθε φορά. Επομένως δε μπορείς να δανειστείς εκ νέου αν δεν επιστρέψεις το βιβλίο που έχεις ήδη δανειστεί.

6. Μπορείς να είσαι δανειζόμενος χωρίς να είσαι δανειστής.

**Καλές αναγνώσεις !!!**